Diari Oficial de la Generalitat Valenciana


Sumari del DOGV 3648, del 20-12-1999 (1999/10708)

ORDRE de 13 de desembre de 1999, de la Conselleria d'Ocupació, per la qual es regula un programa d'ocupació juvenil, en barris d'acció preferent, per a l'any 2000.
-------------------------------------------------------------------------------------------------------------------------------------------------------------------

### Dades del document

Número de DOGV
:   3648

Data del DOGV
:   20-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10261


Data del document
:   13-12-1999

Organisme emissor
:   Conselleria d'Ocupació

Tipus de document
:   Ordre

Descriptors 

:   * treballador jove
    * jove
    * ajuda a l'ocupació
    * creació d'ocupació
    * suport econòmic

ORDRE de 13 de desembre de 1999, de la Conselleria d'Ocupació, per la qual es regula un programa d'ocupació juvenil, en barris d'acció preferent, per a l'any 2000. [1999/M10519]
  
La Conselleria d'Ocupació, a través del Programa Operatiu Regional del Fons Social Europeu, pretén portar a cap un programa d'ajudes encaminades al foment de l'ocupació, orientat preferentment a aquells col·lectius més desfavorits que, a més a més, pel fet de residir en zones urbanes qualificades com a barris d'acció preferent, poden tendir a la marginació. En concret, la present ordre regula les ajudes que es poden concedir als ens locals i a les entitats sense fi de lucre que contracten joves desocupats menors de 25 anys que residisquen en aquestes àrees de les ciutats, atés que aquest col·lectiu és un dels que més problemes pot tenir per a accedir al món laboral.
  
En virtut d'això, i fent ús de les facultats que em confereixen l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
L'objecte de la present ordre és fomentar l'ocupació dels joves menors de 25 anys residents en barris declarats d'acció preferent a l'empara d'allò que s'ha disposat en el Decret 157/1988, d'11 d'octubre, del Consell de la Generalitat Valenciana, d'acord amb les consignacions que a aquest efecte establisca la Llei de Pressupostos de la Generalitat Valenciana per a l'any 2000.
  
Article 2. Accions susceptibles de suport
  
Les ajudes establides aniran destinades a la contractació de joves menors de 25 anys, residents en zones declarades per la Conselleria de Benestar Social com a barris d'acció preferent (BAP), de conformitat amb el decret, esmentat en l'article anterior, i les normes que els regulen.
  
La modalitat de la contractació serà per obra o servei determinat d'acord amb allò que s'ha disposat en el Reial Decret 2.720/1998, de 18 de desembre, amb una duració mínima de sis mesos.
  
Les ajudes que s'estableixen en la present ordre consisteixen en una subvenció, per cada contractació, de 850.000 pessetes, si el període de contractació és de sis mesos, que podrà arribar a 1.700.000, si el període de contractació és com a mínim d'un any. Per a contractacions compreses entre sis mesos i un any es prorratejarà aquesta última quantitat d'acord amb la duració del contracte.
  
Només podran acollir-se a aquestes ajudes les contractacions formalitzades a partir d'1 de gener de l'any 2000.
  
Article 3. Beneficiaris de les ajudes
  
1. Podran ser beneficiaris de les ajudes:
  
a) Els ajuntaments i les diputacions en els termes dels quals estiguen els barris, àrees i zones urbanes desfavorides que hagen sigut declarades com a barris d'acció preferent (BAP) i que contracten desocupats menors de 25 anys residents en aquests.
  
b) Les entitats sense fi de lucre que actuen als barris, àrees i zones urbanes desfavorides que hagen sigut declarades com a barris d'acció preferent (BAP) i que contracten desocupats menors de 25 anys residents en aquests, i que hagen subscrit prèviament un instrument de col·laboració amb l'entitat local en l'àmbit de la qual s'haja de desenvolupar l'actuació, en el qual consten la viabilitat i conveniència del projecte, i on s'especifiquen les condicions de desenvolupament d'aquest als efectes de coordinació, seguiment i tutela per part de l'entitat local.
  
2. Cada entitat destinatària d'aquestes ajudes haurà de generar com a mínim quatre llocs de treball, a més d'evidenciar una efectiva utilitat social i proporcionar oportunitats d'inserció laboral.
  
3. Els projectes d'actuació (obres i/o serveis) es realitzaran en règim de gestió directa.
  
Article 4. Requisits dels treballadors
  
Per a l'obtenció de les ajudes, els treballadors contractats hauran de reunir els següents requisits:
  
- Ser menors de 25 anys en el moment de la contractació.
  
- Tenir residència en un barri d'acció preferent.
  
- Estar inscrits com a desocupats en la corresponent oficina d'ocupació de la Generalitat Valenciana..
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre es dirigiran a la Direcció General de Foment de l'Ocupació i es presentaran en l'imprés normalitzat a les direccions territorials d'Ocupació de les seues províncies respectives, sense perjudici del que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. A aquesta sol·licitud que anirà subscrita per l'alcalde, president de la diputació, o representant de l'associació sense fi de lucre, segons corresponga, s'adjuntarà necessàriament la següent documentació:
  
a) Memòries de les obres o serveis i, si és el cas, projecte, quan per la seua quantia i volum així ho exigisquen les disposicions legals i reglamentàries vigents. En qualsevol cas, les memòries o els projectes hauran de contenir pressupost detallat per partides i quan facen referència a obres, per unitats i preus unitaris; i també l'acreditació de l'oportunitat i la conveniència de les contractacions i l'interés social de l'obra o els serveis projectats.
  
b) Pla de localització de les obres, si és el cas.
  
c) Dades de domiciliació bancària segons model normalitzat (fitxa de manteniment de tercers en exemplar original), llevat que s'hi hagen presentat amb anterioritat davant de la Conselleria d'Ocupació i no hagen experimentat variació.
  
d) En el cas de les entitats sense fi de lucre, a més a més, hauran de presentar l'instrument de col·laboració a què fa referència l'article 3.1.b), i també la documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's al moment d'acabament del termini de presentació d'instàncies.
  
El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de gener de l'any 2000.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Criteris per a la concessió de les ajudes
  
Les ajudes s'atorgaran tenint en compte l'interés social de l'obra o servei que s'ha de realitzar, les possibilitats d'inserció laboral que puga oferir, i es prioritzaran els casos en què l'ajuntament o la diputació tinga prevista una aportació econòmica concreta amb aqueixa finalitat.
  
Article 7. Tramitació, resolució i recursos
  
1. La Direcció Territorial d'Ocupació podrà demanar de l'entitat sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini per a resoldre i notificar la resolució procedent serà d'un mes, comptador des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre per la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de la dita publicació.
  
4. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se l'empresa beneficiària d'aquesta; i s'hi notificarà als interessats en els termes previstos en l'article 58 de la Llei 30/1992, abans esmentada.
  
6. Les resolucions que dicte el conseller d'Ocupació a l'empara de la present convocatòria esgoten la via administrativa i contra aquestes podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que estimen procedent.
  
Enfront de la desestimació per silenci administratiu, podrà interposar-se davant l'acte presumpte idèntic recurs, en el termini de sis mesos, comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió, com pròrroga de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les ajudes
  
Correspondrà a la Direcció General de Foment de l'Ocupació, a través de les direccions territorials d'Ocupació, portar a cap la funció de control de les subvencions concedides, i també l'avaluació i el seguiment del present programa.
  
Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, fins i tot la contractació amb tercers, i la col·laboració, en el marc que siga procedent, amb la Inspecció de Treball i Seguretat Social.
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, en cas de cofinançament del Fons Social Europeu, dels òrgans competents de les institucions comunitàries.
  
Article 10. Liquidació de les ajudes
  
1. Les subvencions concedides es pagaran, d'una sola vegada, en presentar-se la documentació següent, en original o còpia compulsada i per duplicat. La presentació de les justificacions haurà de tenir lloc en el termini que s'especifique en la resolució i en tot cas, com a data límit, el 31 d'octubre de l'any 2000:
  
a) Acta de selecció d'aspirants a la contractació.
  
b) DNI, i document acreditatiu de la situació prèvia de desocupació dels treballadors contractats.
  
c) Contractes visats per les oficines d'ocupació.
  
d) Document d'alta en la Seguretat Social dels treballadors contractats.
  
e) Acreditació de la residència de cada treballador, mitjançant certificat d'empadronament.
  
f) Acreditació per part de la corporació de l'oportunitat i la conveniència de la contractació efectuada i de l'interés social de l'obra o el servei projectats.
  
2. No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de l'any 2000, llevat del supòsit previst en l'article següent.
  
Article 11. Obligacions del beneficiari
  
1. En el cas que algun treballador causara baixa abans de l'expiració del termini de duració del contracte, haurà de ser substituït per un altre treballador en les mateixes condicions i pel temps que reste per a l'acabament del període esmentat. Aquesta circumstància haurà de ser comunicada a l'òrgan que va concedir la subvenció.
  
2. En el supòsit d'ajudes cofinançades pel Fons Social Europeu, els beneficiaris estaran obligats al compliment de les disposicions d'informació i publicitat establides en les disposicions comunitàries.
  
Article 12. Minoració i resolució de les ajudes concedides
  
1. L'alteració d'alguna de les característiques del projecte aprovat, com l'incompliment de condicions i terminis establits en la resolució, la falta de justificació de les despeses efectivament realitzades i la concessió, amb posterioritat a la presentació de la sol·licitud, d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida
  
2. L'incompliment per part del beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de l'any 2000.
  
Per a complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar totes les instruccions i circulars que calga per a l'execució d'allò que s'ha disposat en aquesta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 13 de desembre de 1999
  
El conseller d'Ocupació,
  
RAFAEL BLASCO CASTANY